+-----------------------------------------------------------------------+
| ส่วนที่ 1                                                                |
|                                                                       |
| ข้อมูลสรุป (Executive Summary)                                           |
+-----------------------------------------------------------------------+

บริษัท ซิตี้ สตีล จำกัด (มหาชน) (“บริษัทฯ”) จดทะเบียนจัดตั้งบริษัทเมื่อวันที่ 7 สิงหาคม 2538
ณ จังหวัดชลบุรี ด้วยทุนจดทะเบียนและเรียกชำระแล้ว 1 ล้านบาท บริษัทฯ
มีวัตถุประสงค์ในการประกอบธุรกิจผลิตและจำหน่ายผลิตภัณฑ์ที่เกี่ยวกับโลหะโครงสร้าง
ผลิตภัณฑ์โลหะที่เกี่ยวกับอุปกรณ์จัดเก็บและลำเลียง ผลิตภัณฑ์โลหะแปรรูป
และให้บริการแปรรูปโลหะครบวงจร ทั้งนี้ ผลิตภัณฑ์โลหะของบริษัทฯ
มีความหลากหลายและครบถ้วนสำหรับทุกความต้องการของลูกค้า โดยผลิตภัณฑ์ส่วนใหญ่ของบริษัทฯ
จะเป็นการผลิตในรูปแบบและขนาด ให้ตรงกับวัตถุประสงค์การใช้งานตามคำสั่งของลูกค้า (Made
to Order)

ปัจจุบัน บริษัทฯ มีบริษัทย่อยจำนวน 2 บริษัท ซึ่งบริษัทฯ ถือหุ้นร้อยละ 99.99
โดยบริษัทย่อยมีวัตถุประสงค์ในประกอบธุรกิจเช่นเดียวกับบริษัทฯ ได้แก่

(1) บริษัท สยาม ไอโซ โปร จำกัด (“บ.สยาม ไอโซ โปร”)
    ซึ่งเริ่มดำเนินธุรกิจผลิตและจัดจำหน่ายเมื่อวันที่ 29 กรกฎาคม 2547 โดยบ.สยาม ไอโซ
    โปร ได้รับการส่งเสริมการลงทุนจากคณะกรรมการส่งเสริมการลงทุน (BOI)

(2) บริษัท มาร์ค เวิลด์ไวด์ จำกัด (“บ.มาร์ค เวิลด์ไวด์”) ซึ่งยังไม่เปิดดำเนินธุรกิจ
    ปัจจุบันอยู่ระหว่างการดำเนินการก่อสร้างอาคารโรงงาน/สำนักงาน
    และได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI)

ผลิตภัณฑ์ของกลุ่มบริษัทฯผลิตโดยใช้เครื่องจักรที่ทันสมัยและมีประสิทธิภาพสูงเพื่อเน้นคุณภาพของสินค้าและการให้บริการที่ดีที่สุดกับลูกค้า
รวมถึงการจัดส่งที่ตรงต่อเวลา นอกจากนี้ บริษัทฯ และบ. สยาม ไอโซ โปร
ยังได้รับการรับรองมาตรฐานระบบคุณภาพ ISO 9001 Version 2000
ด้านการผลิตและควบคุมคุณภาพจากบริษัท เอสจีเอส (ประเทศไทย) จำกัด “SGS” และบริษัทฯ
ได้รับตราสินค้า Thailand’s Brand จากกรมส่งเสริมการส่งออกในปี 2547
ผลิตภัณฑ์และบริการของกลุ่มบริษัทฯสามารถแบ่งออกได้เป็น 5 ประเภท ดังนี้

(1) ผลิตและจำหน่ายผลิตภัณฑ์ที่เกี่ยวกับโลหะโครงสร้าง ได้แก่ โครงสร้างของสิ่งปลูกสร้างต่างๆ
    ที่เป็นโลหะ ทั้งที่เป็นตัวอาคาร ภายนอกอาคาร และภายในอาคาร เช่น โครงสร้างเสา
    โครงสร้างคาน โครงสร้างหลังคา โครงสร้างผนัง โครงสร้างบันได
    แบบเทปูนสำหรับงานก่อสร้าง เป็นต้น และโครงสร้างที่ติดตั้งเพื่อใช้ในการจัดเก็บสินค้า เช่น
    ชั้นวางของแบบรับน้ำหนักมาก (Racking System) ชั้นลอยแบบประกอบได้ (Mezzanine
    Platform) ชั้นวางของแบบรับน้ำหนักเบา (Shelving System) เป็นต้น

(2) ผลิตและจำหน่ายผลิตภัณฑ์โลหะที่เกี่ยวกับอุปกรณ์จัดเก็บและลำเลียง
    ที่นำไปใช้งานเกี่ยวกับการเคลื่อนย้ายสิ่งของ ส่วนใหญ่จะนำไปใช้ในโรงงานอุตสาหกรรม
    โดยรูปแบบ ขนาด ของผลิตภัณฑ์จะแตกต่างกันไปขึ้นอยู่กับวัตถุประสงค์ในการใช้งาน เช่น
    รถเข็นสินค้า (Cart & Dolly) แท่นลำเลียง (Conveyor System) แท่นเทียบทางลาด
    (Dock Equipment) เครื่องยกและเข็นสินค้า (Handling Equipment) พาเลท
    (Pallet) ชั้นวางของระบบเคลื่อนที่ได้ (Mobile Shelving System)
    ตู้เก็บของแบบล็อคได้ (Cabinet & Locker) เป็นต้น

(3) ผลิตและจำหน่ายผลิตภัณฑ์โลหะแปรรูป และให้บริการแปรรูปโลหะครบวงจร
    โดยลูกค้าสามารถสั่งซื้อผลิตภัณฑ์โลหะแปรรูป
    หรือสามารถนำวัตถุดิบมาเองและสั่งงานบริการแปรรูปโลหะด้วยกระบวนการต่างๆ
    ได้ตามความต้องการของลูกค้า เช่น งานตัดโลหะ งานพับโลหะ งานปั๊มโลหะ งานขึ้นรูปโลหะ
    งานเชื่อมโลหะ เป็นต้น

(4) ผลิตและจำหน่ายผลิตภัณฑ์โลหะอื่นๆ ได้แก่ ผลิตภัณฑ์ที่ทำจากโลหะอื่นๆ อาทิเช่น
    เฟอร์นิเจอร์เหล็ก ป้ายจัดแสดงสินค้า เป็นต้น

(5) จำหน่ายโลหะและชิ้นส่วนโลหะ ได้แก่ เหล็ก สเตนเลส อลูมิเนียม เป็นต้น
    โดยมีไว้เพื่อรองรับความต้องการของลูกค้าที่ต้องการซื้อโลหะและชิ้นส่วนโลหะ
    จึงไม่ได้เป็นผลิตภัณฑ์หลักของธุรกิจของกลุ่มบริษัทฯ

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)